Pentti Helin (näyttelijä)

Pentti Juhani Helin (s. 20. huhtikuuta 1962 Tampere) on suomalainen näyttelijä.Pentti Helin Tampereen Työväen Teatterin verkkosivuilla

Ura
Helin on koulutukseltaan teatteritaiteen maisteri. Hän opiskeli näyttelemistä Tampereen yliopiston näyttelijäntyön laitoksella ja valmistui vuonna 1985. Vuosina 1985–1987 Helin näytteli Vaasan kaupunginteatterissa. Hänellä on ollut vuodesta 1988 kiinnitys Tampereen Työväen Teatteriin, jossa hänen rooleihinsa ovat lukeutuneet muun muassa Edmund Kuningas Learissa, Gary Gagarin Wayssä, Lauri Viita Putoavissa enkeleissä ja Sakari Koskinen Komisario Koskisessa.

Helin on näytellyt myös elokuvissa ja televisiossa. Hän on muun muassa näytellyt Ilmari Salmista Rauni Mollbergin elokuvassa Paratiisin lapset (1994), Rami Rantaa televisiosarjassa Ota ja omista (1997), Pertti Härköstä televisiosarjassa Lehmän vuosi (2006–2010)Lehmän vuoden henkilöt Yleisradion verkkosivuilla  ja trukkikuski Marmista televisiosarjassa Tehdas (esitetty vuodesta 2012).

Tunnustuksia
Vuonna 2007 Helin palkittiin Veikko Sinisalo -palkinnolla. Palkinnon jakaa Kansan Sivistysrahaston Jenny Matinahon rahasto.

Yksityiselämä
Helin on ollut vuodesta 1988 naimisissa näyttelijä Jaana Oraviston kanssa. Heillä on kolme lasta, vuonna 1988 syntynyt poika ja vuosina 1994 ja 1997 syntyneet tyttäret.

 Lähteet 

 Aiheesta muualla 

Luokka:Suomalaiset näyttelijät
Luokka:Vuonna 1962 syntyneet
Luokka:Elävät henkilöt